Blatnán linna

Blatná on linna samannimisessä kaupungissa Tšekin Etelä-Böömin läänissä. Linna, ja sitä ympäröivä puisto ovat yhtenäinen kulttuurimonumentti. Sijainti Blatnán linna sijaitsee Blatnán kaupungin keskustassa Lomnice-joesta nousevalle saarelle. Linnan ja kaupungin nimi juontuu ympäröivän alueen mutaisuudesta (tšekiksi bláto). Historiallisesti se sijatisee tärkeiden kauppareittien varrella. Historia Ensimmäinen säilynyt kirjallinen maininta linnasta on vuodelta 1235. Alun perin se oli valmistettu puusta, mutta uusi kivestä rakennettu linna valmistui 1200-luvun lopulla. Sen ensimmäiset tunnetut omistajat olivat Strakonicesta kotoisin ollut Bávoreiden aatelissuku. Omistus kuitenkin siirtyi Rožmitálien suvulle heidän perittyänsä linnan vuonna 1391. Linnaa uudistettiin paljon 1400-luvun aikana kun sen omistaja Zdeněk Lev z Rožmitálu toimi Böömin kuningaskunnan linnakreivinä. Benedikt Rejt suunnitteli Blatnásta tälle edustusasunnon, joka sai vaikutteita Länsi-Euroopassa suositusta gotiikasta. Zdeněkin kuoltua hänen poikansa Adam Lev joutui myymään linnan mittavien velkojen pakottamana. Omistus siirtyi lopulta Ján z Rozdražovalle, joka rakensi renesanssityylisen palatsin. Kolmikymmenvuotisen sodan aikana linna kuitenkin ryöstettiin ja Rozdražovan suku sammui Valkeavuoren taistelussa. Linnan omisti unkarilainen Serényin aatelissuku vuosina 1695–1798. Tänä aikana sen rakennuksiin alkoi ilmestyä vaikutteita barokista. Hildprantien suku osti linnan vuonna 1798. Vuosisadan vaihteessa alkuperäinen puolustuslinna muutettiin enemmän kartanomaiseksi. Linna sai pitkälti nykyistä muistuttavan ulkomuotonsa Bernhard Grueberin suunnittelemissa 1850-luvun laajennuksissa, kun sitä remontoitiin uusgoottilais-romanttisessa hengessä. Blatná pysyi Hildprantien suvun hallinnassa aina vuoteen 1948 saakka, jolloin kommunistit kansallistivat sen. Linna palautettiin entisille omistajilleen samettivallankumouksen jälkeen, minkä jälkeen linnaa on entisöity. Näyttelyt Blatnán linna on avoinna yleisölle huhtikuusta lokakuuhun, mutta sen englantilaistyylinen puisto sekä Oh My Deer -kahvila ovat auki ympärivuotisesti. Blatnán linna populaarikulttuurissa Linnassa on kuvattu muun muassa elokuvat Bílá paní (1965) sekä Šíleně smutná princezna (1968). Lähteet Jedličková, Romana: Historie Blatenska Didaktická aplikace ve vlastivědě na 1. stupni ZŠ. Plzeň: Západočeská univerzita v Plzni, 2015. Teoksen verkkoversio. (tšekiksi) (Arkistoitu – Internet Archive) Viitteet Aiheesta muualla Kuvia tai muita tiedostoja aiheesta Blatnán linna Wikimedia Commonsissa